|  |  |
| --- | --- |
| 28.04.2016. | Nr.4/9 |

###### JELGAVAS PILSĒTAS PAŠVALDĪBAS NEKUSTAMO ĪPAŠUMU NODOŠANA BEZATLĪDZĪBAS LIETOŠANĀ UN APSAIMNIEKOŠANĀ NODIBINĀJUMAM ”LATVIJAS DABAS FONDS”

(ziņo I.Škutāne)

**Atklāti balsojot ar 15 balsīm PAR –** I.Jakovels, S.Stoļarovs, S.Šalājevs, J.Bacāns, V.Grigorjevs, V.Ļevčenoks, R.Vectirāne, A.Garančs, A.Rāviņš, D.Olte, A.Rublis, A.Tomašūns, M.Buškevics, J.Strods, R.Šlegelmilhs, **PRET-** nav, **ATTURAS** – nav,

2016.gada 9.martā saņemts nodibinājuma ”Latvijas Dabas fonds”, reģistrēts Biedrību un nodibinājumu reģistrā ar Nr.40008019379, juridiskā adrese Vīlandes iela 3-7, Rīga, LV-1010, (turpmāk – Fonds) iesniegums Nr.1-5.2./34 ar lūgumu līdz 2019.gada 31.decembrim nodot Fondam apsaimniekošanā Jelgavas pilsētas pašvaldībai piederošos zemesgabalus, kuri atrodas dabas liegumā ”Lielupes palienes pļavas” un tam piegulošajā teritorijā, ar mērķi veikt zālāju apsaimniekošanu.

Laika posmā no 2004.gada oktobra līdz 2008.gada jūnijam Fonds realizēja Eiropas Komisijas LIFE+ programmas projektu „Latvijas palieņu pļavu atjaunošana ES prioritāro sugu un biotopi saglabāšanai” (turpmāk – Projekts). Projekta ietvaros Fonds apsaimnieko daļu no dabas lieguma ”Lielupes palienes pļavas” teritorijā ietilpstošajām zālāju platībām. Apsaimniekošana tiek turpināta arī pēc Projekta beigām un notiek saskaņā ar dabas lieguma „Lielupes palienes pļavas” dabas aizsardzības plānā ietvertajām prasībām.

2006.gada 8.decembrī nodibinājumam ”Latvijas Dabas fonds” piešķirts sabiedriskā labuma organizācijas statuss.

Saskaņā ar Jelgavas pilsētas domes 2013.gada 25.aprīļa lēmumu Nr. 4/19 “Jelgavas pilsētas pašvaldības nekustamo īpašumu nodošana bezatlīdzības lietošanā nodibinājumam “Latvijas Dabas fons”” un pamatojoties uz 2013.gada 21.jūnijā noslēgtajiem līgumiem par zemes gabalu nodošanu bezatlīdzības lietošanā un apsaimniekošanā, Fonds laika posmā no 2013.gada 21.jūnija līdz 2015.gada 31.decembrim apsaimniekoja Jelgavas pilsētas pašvaldībai piederošos zemes gabalus Robežu ielā 1B un Kalnciema ceļā 105B, Jelgavā.

Zemesgabals Robežu ielā 1B, Jelgavā (zemes vienības kadastra apzīmējums 0900 013 0002, platība 11 492 m2) atrodas dabas lieguma ”Lielupes palienes pļavas” teritorijā un pieder Jelgavas pilsētas pašvaldībai. Īpašuma tiesības uz zemesgabalu nostiprinātas Jelgavas tiesas zemesgrāmatu nodaļā, nodalījums Nr.23.

Zemesgabals Kalnciema ceļā 105B, Jelgavā (zemes vienības kadastra apzīmējums 0900 013 0184, platība 177 051 m2), kas pieder Jelgavas pilsētas pašvaldībai, daļēji izvietojas dabas lieguma ”Lielupes palienes pļavas” teritorijā”. Īpašuma tiesības uz zemesgabalu nostiprinātas Jelgavas tiesas zemesgrāmatu nodaļā, nodalījums Nr.100000213565.

Zemesgabali ir neapbūvēti.

Saskaņā ar likuma „Par pašvaldībām” 14.panta otrās daļas 3.punktu un likuma „Par valsts un pašvaldību finanšu līdzekļu un mantas izšķērdēšanas novēršanu” 5.panta otrās daļas 41.punktu, trešo, piekto daļu, likuma “Par īpaši aizsargājamām dabas teritorijām” 24. un 26.pantu, Ministru kabineta 2008.gada 13.maija noteikumiem Nr.326 “Dabas lieguma “Lielupes palienas pļavas” individuālie aizsardzības un izmantošanas noteikumi” un izskatot Fonda iesniegumu,

**JELGAVAS PILSĒTAS DOME NOLEMJ:**

1. Nodot nodibinājumam „Latvijas Dabas fonds” (reģistrācijas Nr.40008019379) bezatlīdzības lietošanā un apsaimniekošanā līdz 2019.gada 31.decembrim šādus Jelgavas pilsētas pašvaldības īpašumā esošus nekustamos īpašumus:
   1. zemesgabalu Robežu ielā 1B, Jelgavā (zemes vienības kadastra apzīmējums 0900 013 0002) 11 492 m2 platībā (zemes robežu plāns 1.pielikumā);
   2. zemesgabalu Kalnciema ceļā 105B, Jelgavā (zemes vienības kadastra apzīmējums 0900 013 0184) 177 051 m2 platībā (zemes robežu plāns 2.pielikumā).
2. Nodibinājumam „Latvijas Dabas fonds” zemesgabali jānodod atpakaļ, ja nodibinājumam tiek atņemts sabiedriskā labuma organizācijas statuss, zemesgabali netiek apsaimniekoti atbilstoši normatīvajiem aktiem vai Jelgavas pilsētas pašvaldībai ir radusies nepieciešamība zemesgabalus izmantot savu funkciju pildīšanai.
3. Zemes nomas komisijas priekšsēdētājam A.Rublim ar nodibinājumu „Latvijas Dabas fonds” noslēgt līgumus par 1.punktā minēto zemesgabalu nodošanu bezatlīdzības lietošanā un apsaimniekošanā.

Domes priekšsēdētājs (paraksts) A.Rāviņš

NORAKSTS PAREIZS

Kancelejas vadītāja S.Ozoliņa

Jelgavā 2016.gada 28.aprīlī